૧૯મી એપ્રિલ, ૨૦૧૮ના રોજ ઈસીબી(ઇંગ્લેન્ડ એન્ડ વેલ્સ ક્રિકેટ બોર્ડ)ની એક ટ્વિટે દુનિયાભરના ક્રિકેટરસિકો, નિષ્ણાતો અને પૂર્વ ક્રિકેટરોનું ધ્યાન ખેંચ્યું હતું. જેમાં તેણે ટી૨૦ થી પણ ઓછી ઓવરોની ક્રિકેટ મેચ યોજવાનો પ્રસ્તાવ રજૂ કર્યો હતો. આ મામલે લોર્ડ્સ ખાતે યોજાયેલી બેઠકમાં ઇંગ્લેન્ડની તમામ ૧૮ કાઉન્ટી ક્લબોના ચૅરમેન અને ચીફ એક્ઝિક્યુટિવ્સ હાજર રહ્યા હતા. જેમાં દરેકે સર્વાનુમતે આ નવી સ્પર્ધાની તરફેણમાં પોતાનો મત આપ્યો હતો. એ રીતે પહેલો પડાવ તેણે સફળતાપૂર્વક પાર કરી લીધો હતો અને તેના શરૃ થવાનો માર્ગ મોકળો થયો છે. ઈસીબીનું માનીએ તો ૮ ટીમોવાળી આ સ્થાનિક ટૂર્નામેન્ટ વર્ષ ૨૦૨૦માં શરૃ થશે. હાલ સર્વાધિક લોકપ્રિય ટી૨૦ ટૂર્નામેન્ટથી તે અલગ એ રીતે હશે કે તેમાં બંને ટીમને ૧૦૦-૧૦૦ બોલ રમવા મળશે. ઈસીબી આને નવા પ્રકારની ટી૨૦ ટૂર્નામેન્ટ તરીકે ઓળખાવે છે. જેમાં ૬ બોલની એક એવી ૧૫ ઓવર હશે અને છેલ્લે ૧૦ બોલની એક વધારાની ઓવર ઉમેરવામાં આવશે. હાલ તો બ્રોડકાસ્ટરોએ આ નવીન વિચારને પસંદ કર્યો છે છતાં તેની સફળતાના તો નિવડ્યે જ વખાણ થશે.